《正月十五日试院中烹茶因阅溪碑》
宋代·吕本中

小炉方鼎蛙蚓鸣，那知帘外东风惊。乱云初破盘凤影，缺月半堕春江明。

已驱簿领出门去，更洗肝肺令愁醒。大碑古字久寂寞，高堂素壁空峥嵘。

坐看光焰扫尘土，便觉冰霰临窗屏。文章断绝生气在，妙句直欲无兰亭。

峄山野火烧欲尽，瘗鹤半在江中陵。不知此书更奇古，反覆餍饫无讥评。

山精地神肯爱护，至今欧虞来乞灵。要令石鼓举吉日，不必细字临黄庭。

生平访古少如意，对此自足忘经营。世间儿女争媚好，纸上姓名谁重轻。

迩来半月得坚坐，一室当行千里程。南楼灯火漫明灭，北里笙竽频送迎。

儒生事业了不恶，故人浮沈吾懒听。更阑更自取书读，唤起奴仆寻短檠。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。